දෙරටට වැදගත්වන ක්ෂේත්‍ර රැසක් මේ අවබෝධතා ගිවිසුම හරහා ආවරණය කෙරෙන අතර එය ශ්‍රී ලංකාවේ ලක්ෂ්මන් කදිරගාමර් ජාත්‍යන්තර අධ්‍යයන ආයතනය සහ සිංගප්පූරුවේ දකුණු ආසියානු අධ්‍යයන ආයතනය අතර ඇති කර ගෙන තිබේ.මේ ගිවිසුමට අස්සන් තැබීම ශ්‍රී ලංකා විදේශ කටයුතු ඇමැති මහාචාර්ය ජී.එල් පීරිස් සහ සිංගප්පූරුවේ විදේශ කටයුතු ඇමැති කේ.ෂන්මුගම් මහත්වරුන් ඉදිරියේ කොළඹ දී ඊයේ (3) සිදුකෙරුණු අතර ලක්ෂ්මන් කදිරගාමර් ජාත්‍යන්තර අධ්‍යයන ආයතනයේ විධායක අධ්‍යක්ෂ අසංග අබේගුණසේකර සහ දකුණු ආසියානු අධ්‍යයන ආයතනයේ අධ්‍යක්ෂ මහාචාර්ය ටැන් තායි යන්ග් මහත්වරුන් ඒ සඳහා අත්සන් කළහ.ශ්‍රී ලංකාව සහ සිංගප්පූරුව අතර මේ වනවිට පවතින ද්වීපාර්ශවීය සහයෝගීතාව තව දුරටත් ශක්තිමත් කරමින් ක්ෂේත්‍ර රැසක් සම්බන්ධයෙන් විශේෂ අවධානය යොමුකර තිබෙන අතර දකුණු ආසියාව, අග්නිදිග ආසියාව සහ ශ්‍රී ලංකාව අතර වඩා අවබෝධාත්මක සබඳතාවකට ඉවහල් වන ක්‍රියාවලීන් සඳහා සහාය දැක්වීම මෙන්ම රාජ්‍යතාන්ත්‍රික, සංස්කෘතික, ආර්ථික, වෙළෙඳ, අධ්‍යාපනික, අන්තර්ජාතික සබඳතා, විද්‍යා, සන්නිවේදන හා මාධ්‍ය අංශයන්හි වැදගත් පුද්ගලයන්ගේ සංචාරමය හුවමාරු කටයුතු ප්‍රවර්ධනය හා ආධාර කිරීම ඊට අයත් වෙයි.ඊට අමතරව අන්‍යෝන්‍ය වශයෙන් වැදගත්වන ගෝලීය හා කලාපීය ප්‍රශ්න සම්බන්ධයෙන් ද්වීපාර්ශවිය සම්මන්ත්‍රණ, සාකච්ඡා සඳහා සම අනුග්‍රහය දැක්වීම, දෙපාර්ශවයෙන්ම විවිධ ප්‍රකාශන වියදමකින් තොරව හුවමාරුකර ගැනීම, එක් එක් ආයතනවල වෙබ් අඩවි අතර සබඳතා තහවුරු කිරීම මෙන්ම දෙපාර්ශවයේ එකඟතාවය ඇතිව විවිධ ක්ෂේත්‍රයන්හි සබඳතා ගොඩනඟා ගැනීමද ඒ අතර වෙයි.දකුණු ආසියානු ආයතනය මීට පෙර ලෝකයේ රටවල් 30ක් සමඟ මෙවැනි අවබෝධතා ගිවිසුම් වෙනුවෙන් අත්සන්කර තිබෙන අතර ශ්‍රී ලංකාව සමඟ නව ගිවිසුමක් ඇතිකර ගැනීමත් සමඟ ඒ ඒ ක්ෂේත්‍රයන්හි සබඳතා පවත්වාගෙන යාම වඩා යහපත් වනු ඇත.දකුණු ආසියානු අධ්‍යයන ආයතනයේ සභාපති හා තානාපති ගෝපිනාදන් පිල්ලෙයි, විදේශ කටයුතු අමාත්‍යාංශයේ අතිරේක ලේකම් රොඩ්නි පෙරේරා, ශ්‍රී ලංකා මානව හිමිකම් කොමිෂන් සභාවේ කොමසාරිස් ආචාර්ය ප්‍රතිභා මහානාමහේවා මහත්වරු ඇතුළු පිරිසක් මේ අවස්ථාවට එක්ව සිටියහ..